

**VLADA CRNE GORE**

**MINISTARSTVO PRAVDE**

**PLAN PRAĆENJA IMPLEMENTACIJE**

**ZAKONA O IZMJENAMA I DOPUNAMA ZAKONIKA O KRIVIČNOM POSTUPKU**

**za period septembar 2015 – septembar 2017. godine.**

**Podgorica, septembar 2015. godine**

**S A D R Ž A J**

1. **UVOD**
2. **PREGLED NAJZNAČAJNIJIH NOVINA ZAKONA O IZMJENAMA I DOPUNAMA ZAKONIKA O KRIVIČNOM POSTUPKU**
3. **MEHANIZMI PRAĆENJA IMPLEMENTACIJE ZAKONA O IZMJENAMA I DOPUNAMA ZAKONIKA O KRIVIČNOM POSTUPKU**

***3.1 Informisanje stručne i zainteresovane javnosti o Zakonu o izmjenama i dopunama Zakonika o krivičnom postupku***

***3.2 Praćenje realizacije mjera iz akcionih planova za poglavlja 23 i 24 koje se odnose na izmjene i dopune ZKP-a***

***3.3 Praćenje aktivnosti na ispunjenju privremenih mjerila u poglavljima 23 i 24***

***3.4 Praćenje primjene određenih odredaba kroz izradu analiza, informacija i izvještaja***

1. **ZAKLJUČAK**

**I UVOD**

Reforma crnogorskog krivično procesnog zakonodavstva rezultirala je donošenjem Zakonika o krivičnom postupku, koji je stupio na snagu 26. avgusta 2009. godine, a godinu dana kasnije, 26. avgusta 2010. godine, počela je primjena u postupcima za krivična djela organizovanog kriminala, korupcije, terorizma i ratnih zločina, dok je puna primjena počela 1. septembra 2011. godine.

Vacatio legis od godinu, odnosno dvije godine dana, bio je predviđen u cilju efikasnije primjene zakonika, čime je data mogućnost svim subjektima krivičnog postupka da se pripreme za primjenu novih zakonskih rješenja, kao i da se u psihološkom smislu stvore uslovi za njihovo bolje prihvatanje.

Zakonik o krivičnom postupku iz 2009. godine predstavljao je izraz novih potreba. S toga, kao osnovni ciljevi novog ZKP-a, izdvojili su se: stvaranje normativnog ambijenta u kojem će konkretni krivični postupci u praksi biti brži i efikasniji, a istovremeno i znatno jevtiniji; dosljedna zaštita Ustavom i međunarodnim aktima garantovanih ljudskih prava i sloboda; usklađivanje rješenja iz osnovnog izvora krivičnog procesnog prava Crne Gore sa drugim zakonima koji se odnose na pitanja krivičnog postupka; adekvatno regulisanje međunarodnih obaveza Crne Gore koje se tiču krivičnoprocesne regulative, kao i uspostavljanje balansa između zahtjeva za efikasnošću krivičnog postupka sa jedne, i zaštite osnovnih ljudskih prava i sloboda, sa druge strane.

Najznačajnije karakteristike novog krivičnog postupka bile su prelazak na državno-tužilačku istragu, nepostojanje sudija porotnika, nastojanje da se poboljša položaj oštećenog, uvođenje sporazuma o priznanju krivice, proširenje kruga krivičnih djela na koja se mogu primijeniti mjere tajnog nadzora, uvođenje postupka za privremeno oduzimanje imovinske koristi, kao i finansijske istrage radi proširenog oduzimanja imovine čije zakonito porijeklo u krivičnom postupku nije dokazano, a teret dokazivanja prenijet je na okrivljenog.

Prateći primjenu novog ZKP-a, a u skladu sa aktivnostima iz Plana implementacije, Ministarstvo pravde je u decembru 2013. godine pripremilo Informaciju o primjeni Zakonika o krivičnom postupku, koju je Vlada usvojila na sjednici od 17. januara 2013. godine. Usvajanjem navedene informacije zaključeno je da dosadašnja primjena novih instituta ukazuje na efikasnije vođenje krivičnog postupka i dobru saradnju svih učesnika u postupku, ali i da je evidentna potreba za unaprijeđenjem određenih zakonskih rješenja sa aspekta praktične primjene zakona.

Imajući u vidu navedeno Ministarstvo pravde je formiralo radni tim koji je pripremio Informaciju o obimu potrebnih izmjena i dopuna Zakonika o krivičnom postupku, koja je predstavljala polazni dokument za izradu Zakona o izmjenama i dopunama Zakonika o krivičnom posupku.

Zakon o izmjenama i dopunama Zakonika o krivičnom postupku Skupština Crne Gore donijela je 26. juna 2015. godine („Službeni list CG”, br. 35/15), a počeo je da se primjenjuje 15. avgusta 2015. godine.

**II PREGLED NAJZNAČAJNIJIH NOVINA ZAKONA O IZMJENAMA I DOPUNAMA ZKP-A**

Zakon o izmjenama i dopunama Zakonika o krivičnom postupku uveo je brojne izmjene i dopune koje uključuju:

* Definisanje početka krivičnog postupka i ograničenja određenih prava usljed vođenja krivičnog postupka;
* Unaprijeđenje odredaba o obaveznoj odbrani;
* Dopunu mehanizama zaštite lica koja prijavljuju korupciju u slučajevima kada se saslušavaju kao svjedoci u krivičnom postupku;
* Unaprjeđenje odredaba o mjerama tajnog nadzora, koje uključuju proširenje kataloga krivičnih djela za koja se mogu odrediti, krug lica na koje se mjere tajnog nadzora mogu primijeniti, organe koji ih mogu odrediti i vrijeme njihovog trajanja;
* Unaprijeđenje odredaba o pritvoru;
* Izmjenu odredbe o dostavljanju podataka o elektronskom komunikacijskom saobraćaju i uvođenje odredbe o dostavljanju podataka o bankovinim računima i bankarskim transakcijama;
* Propisivanje mogućnosti da Upravi carina saslušava osumnjičenog u fazi izviđaja;
* Produženje vremena zadržavanja okrivljenog od strane policije i državnog tužioca;
* Propisivanje prava na pritužbu na rješenje o odbacivanju krivične prijave;
* Unaprijeđenje odredaba o kontroli optužnice;
* Proširenje je krug krivičnih djela za koje se može predložiti tj. zaključiti sporazum o priznanju krivice;
* Unaprijeđenje odredaba kojima se uređuje postupak po žalbi i to dopunom odredaba o bitnim povredama krivičnog postupka kao jednog od osnova zbog kojih se presuda može pobijati, jačanja samog postupanja po žalbi i donošenja odluka drugostepenog organa;
* Unaprijeđenje odredaba o predlogu za podnošenje zahtjeva za zaštitu zakonitosti.

**III MEHANIZMI PRAĆENJA IMPLEMENTACIJE ZAKONA O IZMJENAMA I DOPUNAMA**

**ZAKONIKA O KRIVIČNOM POSTUPKU**

Pored aktivnosti koje su bile usmjerene na unapređenje zakonodavstva, posebno u oblasti pravosuđa, u cilju daljeg napretka prema članstvu u EU, kao i kontinuiranog razvoja crnogorskog društva, svi napori biće usmjereni na sprovođenje usvojenih propisa.

U cilju kvalitetnog praćenja primjene Zakona o izmjenama i dopunama Zakonika o krivičnom postupku ministar pravde formiraće radno tijelo koje će činiti predstavnici: Ministarstva pravde, Vrhovnog suda Crne Gore, Vrhovnog državnog tužilaštva, Ministarstva unutrašnjih poslova, Uprave policije, Uprave carina i Centra za edukaciju nosilaca pravosudne funkcije.

Radni tim navedenog sastava omogućiće funkcionalan rad na praćenju primjene izmijenjenih i dopunjenih odredaba ZKP-a. Ministar pravde će odlukom formirati Radni tim za praćenje primjene Zakona o izmjenama i dopunama Zakonika o krivičnom postupku, u roku od 15 dana od dana donošenja Plana praćenja implementacije Zakona o izmjenama i dopunama ZKP-a.

Radni tim sastajaće se kvartalno, dok će se izvještaji o realizaciji mjera iz Plana praćenja implementacije Zakona o izmjenama i dopunama ZKP-a izrađivati na polugodišnjem nivou.

Ministarstvo pravde, uz podršku radnog tima, pratiće primjenu izmijenjenih i dopunjenih odredaba ZKP-a kroz sljedeće mehanizme:

* Informisanje stručne i zainteresovane javnosti o Zakonu o izmjenama i dopunama Zakonika o krivičnom postupku;
* Realizaciju mjera iz akcionih planova za poglavlja 23 i 24 koje se odnose na izmjene i dopune ZKP-a;
* Realizaciju aktivnosti na ispunjenju privremenih mjerila u poglavljima 23 i 24;
* Izrađivnje analiza, informacija i izvještaja

***3.1 Informisanje stručne i zainteresovane javnosti o Zakonu o izmjenama i dopunama***

***Zakonika o krivičnom postupku***

|  |  |  |
| --- | --- | --- |
| **AKTIVNOST** | **NADLEŽNI ORGAN** | **ROK** |
| *Zakon o izmjenama i dopunama Zakonika o krivičnom postupku i prečišćeni tekst Zakonika o krivičnom postupku dostupan na internet adresi Ministarstva pravde* | *Ministarstvo pravde* | *III kvartal 2015* |
| *Izrada i distribucija flajera o pravu na pritužbu na rješenje o odbacivaju krivične prijave* | *Ministarstvo pravde uz podršku Ambasade SAD-a u Podgorici* | *IV kvartal 2015* |
| *Izrada i distribucija flajera o institutu sporazuma o priznanju krivice* | *Ministarstvo pravde uz podršku Ambasade SAD-a u Podgorici* | *IV kvartal 2015* |

***3.2 Praćenje realizacije mjera iz akcionih planova za poglavlja 23 i 24***

***koje se odnose na izmjene i dopune ZKP-a***

Imajući u vidu činjenicu da je integracija Crne Gore u Evropsku uniju strateški prioritet Vlade Crne Gore, pa je samim tim i ispunjavanje obaveza iz akcionih planova za pregovaračka poglavlja 23 i 24 od krucijalnog značaja. U Akcionom planu za Poglavlje 23 predviđeno je 10 mjera koje su vezane za implementaciju ZKP-a, dok je u Akcionom planu za Poglavlje 24 predviđeno je 13 mjera.

Ministarstvo pravde pratiće realizaciju mjera iz akcionih planova za poglavlja 23 i 24, koje se odnose na izmjene i dopune ZKP-a, kroz polugodišnje izvještaje o statusu njihove realizacije.



**AKCIONI PLAN ZA POGLAVLJE 23 – PRAVOSUĐE I TEMELJNA PRAVA**

**Pregled mjera** **koje se odnose na izmjene i dopune ZKP-a**

* **2.2.1.10** - Jačanje kapaciteta ljudskih resursa Uprave policije putem povećanog broja radnih mjesta za državne službenike za realizaciju mjera tajnog nadzora (MTN);
* **2.2.1.11** - Definisanje i organizacija specijalističkih obuka u zemlji i inostranstvu za trenere i službenike za mjere tajnog nadzora i istraživanje i razvoj za oblasti: nadzora telekomunikacija i interneta, operativnu tehniku i opservaciju i novodonijeta uputstva;
* **2.2.1.12** - Opremanje Odsjeka za posebne provjere materijalno-tehničkim sredstvima u skladu sa EU standardima, na osnovu prethodne analize (IT i oprema posebne namjene za sprovođenje istraga i nadzora, audio, video i GPS uređaji, unaprijeđenje sistema za tajni nadzor telekomunikacija i interneta, vozila i materijalno-tehnička sredstva i dr);
* **2.2.1.13** - Opremanje Jedinice za prikrivene isljednike materijalno-tehničkim sredstvima u skladu sa EU standardima (specijalizovana vozila, IT i oprema za zaštitu i prikupljanje dokaza, materijalno-tehnička sredstva i dr.);
* **2.2.2.3** - Sprovoditi obuke o izmijenjenim i dopunjenim odredbama ZKP-a svih aktera krivičnog postupka (policijskih službenika, državnih tužilaca, sudija, službenika Uprave carina, Poreske uprave, Uprave za sprječavanje pranja novca i finansiranja terorizma, advokata);
* **2.2.2.4** - Praćenje primjene izmijenjenih i dopunjenih odredaba ZKP-a
* **2.2.2.5** - U cilju efikasne primjene Zakonika o krivičnom postupku izmijeniti Zakon o carinskoj službi u smislu razrade ovlašćenja za preduzimanje mjera tokom izviđaja;
* **2.2.3.2** - Donijeti Zakon o oduzimanju imovine stečene kriminalnom djelatnošću kojim će se urediti postupak vođenja finansijskih istraga i institut oduzimanja imovine (matrijalne i procesne odredbe o oduzimanju imovine, odredbe o njenom upravljanju, staranju i povraćaju);
* **2.2.6.2** - Donijeti Zakon o oduzimanju imovine stečene kriminalnom djelatnošću kojim će se urediti postupak vođenja finasijskih istraga i institut oduzimanja imovine (matrijalne i procesne odredbe o oduzimanju imovine, odredbe o njenom upravljanju, staranju i povraćaju);
* **2.2.9.1 -** Unaprijediti sistem analiziranja i praćenja tužilačkih odluka izmjenom ili uvođenjem novih pravila o preispitivanju tužilačkih odluka koje se odnose na: odbacivanje ili prihvatanje krivičnih prijava, preliminarne istrage (izviđaj) i optuženja, ako i vođenju evidencija o preispitanim tužilačkim odlukama.



**AKCIONI PLAN ZA POGLAVLJE 24 – PRAVDA, SLOBODA I BEZBJEDNOST**

**Pregled mjera koje se odnose na izmjene i dopune ZKP-a**

* **6.2.1** - Izmjene i dopune Zakona o odgovornosti pravnih lica za krivična djela - usaglašavanje sa članom 6 tačke a) i e) Okvirne odluke 2008/841 u pogledu kazni za pravna lica;
* **6.2.27** - Unaprijeđenje kapaciteta i efikasnosti jedinice za realizaciju mjera tajnog nadzora;
* **6.2.27.2** - Izraditi Uputstvo o primjeni mjera tajnog nadzora i Uputstvo o korišćenju sredstava za posebne operativne potrebe
* **6.2.27.3** - Povećati broj izvršilaca za MTN
* **6.2.3.1** - Praćenje primjene izmijenjenih i dopunjenih odredaba ZKP-a;
* **6.2.31** - Jačanje kapaciteta i efikasnosti jedinice za prikivrene isljednike
* **6.2.31.4** - Opremanje Jedinice za prikrivene isljednike materijalno-tehničkim sredstvima kroz postupak nabavke: setova za prikupljanje dokaza i zaštitu službenika, nabavka i održavanje civilnih vozila, nabavka IT opreme, nabavka komunikacione opreme i održavanje i nadogradnja postojeće;
* **6.2.31.8** - Sprovoditi obuke postojećih prikrivenih isljednika i početak sopstvenog programa obuke za selekciju novih prikrivenih isljednika;
* **6.2.32** - Definisanje i organizacija specijalističkih obuka u zemlji i inostranstvu za trenere i službenike za mjere tajnog nadzora i istraživanje i razvoj za oblasti: nadzora telekomunikacija i interneta, operativnu tehniku i opservaciju i novodonijeta uputstva;
* **6.2.34** - Opremanje Odsjeka za posebne provjere materijalno-tehničkim sredstvima u skladu sa EU standardima, na osnovu prethodne analize (IT i oprema posebne namjene za sprovođenje istraga i nadzora, audio, video i GPS uređaji, unaprijeđenje sistema za tajni nadzora telekomunikacija i interneta, vozila i materijalno-tehnička sredstva i dr.);
* **6.2.35** - Nabavka i opremanje prostora i vozila za stalni i mobilni komandni centar za mjere tajnog nadzora
* **6.2.47** - Donijeti Zakon o oduzimanju imovine stečene kriminalnom djelatnošću kojim će se urediti postupak vođenja finansijskih istraga i institut oduzimanja imovine (materijalne i procesne odredbe o oduzimanju imovine, odredbe o njenom upravljanju, staranju i povraćaju);
* **8.4** - Organizovati obuke službenika u zemlji i inostranstvu za: korišćenje mjera tajnog nadzora u prikupljanju dokaza protiv organizovanih kriminalnih grupa (dio kroz IPA2012); međunarodne istrage i zajednički istražni timovi i novi pojavni oblici droga i načini otkrivanja (posebno u slučaju sintetičkih droga i laboratorija za njihovu proizvodnju).

***3.3 Praćenje realizacije aktivnosti na ispunjenju privremenih mjerila u poglavljima 23 i 24***

Za poglavlja 23 i 24 Evropska unija je postavila 83 privremena mjerila, od čega se tri mjerila direktno odnose na izmjenu i dopunu ZKP-a, odnosno njegovu implementaciju, i to:

* **Privremeno mjerilo 27** - Crna Gora revidira svoj Zakonik o krivičnom postupku kako bi pretkrivični postupak postao djelotvorniji. Crna Gora uspostavlja novo specijalno tužilaštvo, te značajno ojačava kapacitet policije za vođenje istraga o finansijskim krivičnim djelima. Crna Gora osigurava da su oba tijela dobro povezana s ostalim relevantnim organima, a u značajnoj mjeri je poboljšana razmjena obavještajnih podataka i međuinstitucionalna saradnja;
* **Privremeno mjerilo 29** - Crna Gora revidira Zakonik o krivičnom postupku u cilju efektivnijeg pretkrivičnog postupka. Crna Gora uspostavlja novo Specijalno tužilaštvo koje treba da dovede do boljeg uspostavljanja prioriteta u slučajevima teških krivičnih djela, boljoj specijalizaciji zaposlenih i supstancijalno unaprijeđenoj saradnji među institucijama i razmjeni podataka;
* **Privremeno mjerilo 33** - Crna Gora usvaja proceduru za zatvaranje krivičnih slučajeva u skladu s najboljim praksama EU. To podrazumijeva i obavezu valjanog obrazloženja odluke navodnom oštećenom, kao i stvaranje pravne mogućnosti za reviziju odluke tužioca o odbacivanju krivične prijave.

Imajući u vidu značaj ispunjavanja postavljenih mjerila za dalji napredak u oblasti vladavine prava, a shodno novom pristupu u pregovorima, Vlada Crne Gire je, kao jedan od prioriteta svog rada u predstojećem periodu, definisala primjenu mjera i aktivnosti iz privremenih mjerila EK. Ministarstvo pravde pratiće realizaciju mjera iz privremenih mjerila kroz već uspostavljeni mehanizam za praćenje ispunjavanja tih mjerila.

***3.4 Praćenje primjene određenih odredaba kroz izradu analiza, informacija i izvještaja***

|  |  |  |
| --- | --- | --- |
| **AKTIVNOST** | **NADLEŽNI ORGAN** | **ROK** |
| *Izraditi Analizu krivičnih predmeta u kojima je podnijeta pritužba na rješenje državnog tužioca o odbacivanju krivične prijave* | *Ministarstvo pravde*  *Vrhovno državno tužilaštvo* | *III kvartal 2016*  *III kvartal 2017* |
| *Izraditi Izvještaj o primjeni instituta sporazum o priznanju krivice* | *Ministarstvo pravde*  *Vrhovno državno tužilaštvo* | *III kvartal 2016*  *III kvartal 2017* |
| *Izraditi Informaciju o primjeni mjera tajnog nadzora* | *Ministarstvo pravde*  *Ministarstvo unutrašnjih poslova*  *Vrhovni sud Crne Gore,*  *Vrhovno državno tužilaštvo* | *IV kvartal 2016* |
| *Izraditi Informaciju o broju sprovedenih radnji u krivičnom postupku od strane savjetnika u Državnom tužilaštvu* | *Ministarstvo pravde*  *Vrhovno državno tužilaštvo* | *II kvartal 2017* |

**IV ZAKLJUČAK**

Glavni cilj donošenja Zakona o izmjenama i dopunama Zakonika o krivičnom postupku bio je osavremenjivanje ZKP- a na osnovu dobre prakse evropskih i država u regionu, kao i dalje unaprjeđenje određenih postojećih rješenja kako bi Crna Gora imala jedan savremeni i evropski Zakonik o krivičnom postupku, koji će predstavljati dobru osnovu za borbu protiv svih oblika kriminala.



Polugodišnji izvještaji o sprovođnju aktivnosti u cilju praćenja primjene Zakona o izmjenama i dopunama Zakonika o krivičnom postupku biće glavni indikatori uspiješnosti sprovedene reforme.

Budući da Plan praćenja implementacije Zakona o izmjenama i dopunama Zakonika o krivičnom postupku obuhvata period od dvije godine i to septembar 2015 - septembar 2017. godine, Ministarstvo pravde će, po isteku perioda realizacije ovog Plana, odlučiti da li će se izraditi novi plan sa konkretnim aktivnostima za dalju implementaciju.